
Text rozhodnutia
Súd: Krajský súd Trenčín Spisová značka: 11S/88/2019 Identifikačné číslo súdneho spisu: 3019200217 Dátum vydania rozhodnutia: 08. 08. 2019 Meno a priezvisko sudcu, VSÚ: Mgr. Marta Božková ECLI: ECLI:SK:KSTN:2019:3019200217.2 Uznesenie Krajský súd v Trenčíne v právnej veci žalobcu: TENDERFOOD AB s.r.o., so sídlom Makovického 59/2, Žilina, IČO: 46 398 28, právne zastúpený TOMANÍČEK&PARTNERS, s.r.o. so sídlom Sládkovičova 6, Žilina, proti žalovanému: Finančné riaditeľstvo Slovenskej republiky so sídlom Banská Bystrica, Lazovná 63, o preskúmanie zákonnosti rozhodnutia žalovaného č. 100554700/2019 zo dňa 04. marca 2019, takto r o z h o d o l : Konanie sa z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : 1. Žalobca sa včas podanou žalobou doručenou tunajšiemu správnemu súdu dňa 30.05.2019 domáhal preskúmania a zrušenia vyššie uvedeného rozhodnutia žalovaného, ktorým žalovaný ako odvolací orgán potvrdil rozhodnutie Daňového úradu Trenčín č. 102198918/2018 zo dňa 07.11.2018, ktorým bol vyrubený rozdiel dane z pridanej hodnoty za zdaňovacie obdobie marec 2018 v sume 90 651,98 eur. 2. Výzva na zaplatenie súdneho poplatku bola právnemu zástupcovi žalobcu doručená do vlastných rúk dňa 13.06.2019. V súdom stanovenej lehote 10 dní nebol súdny poplatok zaplatený. 3. Podľa § 5 ods. 1 písm. a) zákona č. 71/1992 Zb. o súdnych poplatkoch a o poplatku za výpis z registra trestov v znení neskorších predpisov (ďalej len „Zákon o SP“) poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 4. Podľa § 10 ods. 1 zákona č. 71/1992 Zb. o súdnych poplatkoch, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 5. Podľa § 14 ods. 1 zákona č. 71/1992 Zb. o súdnych poplatkoch, ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku okrem § 357 písm. a). 6. Podľa § 14 ods. 3 zákona č. 71/1992 Zb. o súdnych poplatkoch v sťažnosti proti rozhodnutiu o zastavení súdneho konania pre nezaplatenie súdneho poplatku nemožno namietať skutočnosti, ktoré nastali po uplynutí lehoty na zaplatenie súdneho poplatku. 7. Podľa § 14 ods. 4 zákona č. 71/1992 Zb. o súdnych poplatkoch, v konaní podľa tohto zákona koná a rozhoduje vyšší súdny úradník vrátane rozhodovania o zastavení konania. Sudca v konaní koná a rozhoduje o sťažnostiach proti rozhodnutiam vyššieho súdneho úradníka. Ak sa sťažnosti vyhovie v plnom rozsahu, rozhodnutie nemusí obsahovať odôvodnenie. 8. Po podaní žaloby na tunajší súd žalobca nezaplatil súdny poplatok splatný podaním žaloby. Správny súd preto v súlade s vyššie citovaným zákonným ustanovením vyzval žalobcu prostredníctvom právneho zástupcu výzvou č. 11S/88/219-34 zo dňa 12.06.2019 na zaplatenie súdneho poplatku. Výzva bola doručená právnemu zástupcovi do vlastných rúk dňa 13.06.2019. Žalobca aj napriek poučeniu o zastavení konania ako následku nezaplatenia poplatku v 10 dňovej lehote od doručenia výzvy tento ani ku dňu vyhotovenia uznesenia neuhradil. Za daných okolností nezostávalo správnemu súdi nič iné ako konanie podľa § 10 ods. 1 zákona č. 71/1992 Zb. pre nezaplatenie súdneho poplatku zastaviť. 9. O náhrade trov konania rozhodol súd podľa § 170 písm. b) SSP, podľa ktorého žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu j e možné podať sťažnosť, nakoľko sa jedná o uznesenie správneho súdu vydané súdnym úradníkom, ktoré treba doručiť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na správnom súde, ktorý napadnuté uznesenie vydal. O sťažnosti rozhoduje správny súd, ktorý napadnuté uznesenie vydal, spravidla bez nariadenia pojednávania. Ak nie je sťažnosť dôvodná, správny súd ju zamietne. Ak je sťažnosť dôvodná, správny súd napadnuté uznesenie zruší alebo zmení.

